Fin-nuqqas ta’ miżuri li jġibu lill-organizzazzjonijiet u liż-żgħażagħ flimkien biex tiġi promossa s-solidarjetà, hemm riskju li ma jintlaħaqx potenzjal ewlieni għall-attivitajiet ta’ solidarjetà. Dan jista’ jwassal għal telf ta’ benessri għall-organizzazzjonijiet, għaż-żgħażagħ u għas-soċjetà inġenerali. Barra minn hekk, kif juru l-evalwazzjonijiet ex ante u dawk preċedenti tal-Erasmus+ u l-Voluntiera tal-Għajnuna tal-UE, hemm lok għal titjib permezz tas-simplifikazzjoni tal-proċessi u l-gwadanji li għandhom jinkisbu minn effiċjenzi akbar li jirriżultaw minn ekonomiji ta’ skala u ta’ firxa.

Peress li hemm potenzjal għal aktar żvilupp ta’ solidarjetà mal-vittmi tal-kriżijiet u tad-diżastri fil-pajjiżi mhux fl-UE, din il-proposta tipprevedi l-estensjoni tal-kamp ta’ applikazzjoni tal-Korp Ewropew ta’ Solidarjetà biex jinkludi l-appoġġ għall-operazzjonijiet tal-għajnuna umanitarja f’pajjiżi mhux fl-UE, inklużi dawk li jinsabu fil-viċinat tar-reġjuni ultraperiferiċi tal-UE. Kif muri mill-evalwazzjoni ex ante li takkumpanja din il-proposta, din l-estensjoni sservi għal diversi finijiet, bħall-ħolqien ta’ one-stop-shop għal attivitajiet ta’ solidarjetà. Dan se jinkludi volontarjat minn voluntiera li jagħtu għajnuna umanitarja, attività li bħalissa hija appoġġata mill-inizjattiva Voluntiera tal-Għajnuna tal-UE. Din l-inizjattiva tikkontribwixxi għall-isforzi biex jissaħħu il-kapaċità tal-UE sabiex tingħata assistenza umanitarja bbażata fuq il-ħtiġijiet u l-kapaċità u r-reżiljenza ta’ komunitajiet f’pajjiżi mhux fl-UE vulnerabbli jew milquta minn diżastri.

L-Unjoni Ewropea hi mibnija fuq is-solidarjetà, valur kondiviż li jinħass ħafna fi ħdan is-soċjetà Ewropea. Is-solidarjetà hija fundamentali għall-proġett Ewropew, u tagħti direzzjoni ċara bħala gwida għaż-żagħżagħ tal-Ewropa fl-aspirazzjonijiet tagħhom għal UE aħjar. Fid-Dikjarazzjoni ta’ Ruma, fl-okkażjoni tas-60 anniversarju tal-iffirmar tat-Trattat ta’ Ruma, il-mexxejja ta’ 27 Stat Membru u tal-Kunsill Ewropew, tal-Parlament Ewropew u tal-Kummissjoni Ewropea tennew l-impenn tagħhom li jsaħħu l-unità u s-solidarjetà biex tiżdied is-saħħa u r-reżiljenza tal-UE.

L-azzjoni mill-UE permezz tal-Korp Ewropew ta’ Solidarjetà tgħin biex tingħeleb din il-frammentazzjoni, kif deher mill-evalwazzjoni ex ante li takkumpanja din il-proposta. Fl-istess ħin, din tibni fuq it-tagħlimiet miksuba mill-varjetà ta’ esperjenzi madwar l-Istati Membri. Tagħti spinta wkoll lill-volontarjat f’dawk l-Istati Membri fejn bħalissa hu inqas prevalenti, kif issuġġerit mill-partijiet ikkonċernati li ġew ikkonsultati matul il-preparazzjoni tar-[Regolament dwar il-Korp Ewropew ta’ Solidarjetà]. Il-Korp jgħin biex titjieb il-kwalità ta’ diversi attivitajiet għaż-żgħażagħ fl-UE u lil hinn minnha, kif ukoll il-validazzjoni tal-eżiti tat-tagħlim tagħhom. Jagħmel dan billi japplika numru ta’ salvagwardji, bħat-tikketta tal-kwalità għall-organizzazzjonijiet parteċipanti u l-prinċipji spjegati fil-Qafas tal-Kwalità għat-Traineeships.

Konsegwentement, il-proposta hi bbażata fuq l-Artikoli 165(4), 166(4) u 214(5) tat-Trattat dwar il-Funzjonament tal-Unjoni Ewropea. L-Artikolu 165(4) jippermetti li titwettaq azzjoni mill-UE li għandha bħala għan “l-inkoraġġiment tal-iżvilupp ta’ skambji fost iż-żgħażagħ (…) u l-inkoraġġiment tal-parteċipazzjoni taż-żgħażagħ fil-ħajja demokratika tal-Ewropa”. L-azzjoni mill-UE bbażata fuq l-Artikolu 166(4) tirrappreżenta bażi ġuridika xierqa għal att bħal din il-proposta li għandha l-għan li “ittejjeb il-formazzjoni vokazzjonali inizjali u kontinwu sabiex tħaffef l-integrazzjoni u r-re-integrazzjoni mill-ġdid fis-suq tax-xogħol” u “tħaffef l-aċċess għall-formazzjoni vokazzjonali u tinkoraġġixxi l-mobilità tal-edukaturi u ta’ min ikun qiegħed jitħarreġ u partikolarment taż-żgħażagħ”. L-Artikolu 214(5) jipprevedi l-bażi legali għall-istabbiliment ta’ “qafas għal kontribuzzjonijiet konġunti minn żgħażagħ Ewropej għall-azzjonijiet ta’ għajnuna umanitarja tal-Unjoni, [. . .] Korp Volontarju Ewropew ta’ Għajnuna Umanitarja”.

Għadha ma twettqitx valutazzjoni tal-impatt minħabba li l-kontenut ta’ din il-proposta huwa konsistenti mal-Korp Ewropew ta’ Solidarjetà eżistenti. Peress li l-proposta se tinvolvi spejjeż sinifikanti, madankollu din hija akkumpanjata b’evalwazzjoni ex ante sabiex jiġu ssodisfati r-rekwiżiti fir-Regolament Finanzjarju.

•Simplifikazzjoni

Din il-proposta tintroduċi bosta simplifikazzjonijiet, fi tliet kategoriji wesgħin.

·Għall-individwi: l-estensjoni tal-kamp ta’ applikazzjoni tfisser li l-attivitajiet kollha ta’ volontarjat u attivitajiet oħra relatati mas-solidarjetà jkunu taħt l-istess programm. Dan se jissimplifika bil-bosta l-aċċess għall-opportunitajiet għaż-żgħażagħ li jixtiequ jinvolvu ruhħom f’attività ta’ solidarjetà;

·Għall-organizzazzjonijiet: l-allinjament tar-regoli tal-programm, mill-applikazzjoni għall-akkreditazzjoni sar-rekwiżiti tar-rappurtar fit-tmiem tal-proġett, se jissimplifika b’mod ċar il-ħidma tal-organizzazzjonijiet parteċipanti fl-istadji kollha taċ-ċiklu tal-proġett. Barra minn hekk, l-għadd ta’ sejħiet għal proposti jonqos, li jwassal għal inqas xogħol għall-organizzazzjonijiet;

·Fil-livell istituzzjonali: l-integrazzjoni tal-attivitajiet implimentati attwalment mill-Voluntiera tal-Għajnuna tal-UE fil-Korp Ewropew ta’ Solidarjetà se tgħin sabiex jiġi ssimplifikat ix-xogħol meħtieġ għal kull element tal-programm. Pereżempju, għall-assigurazzjoni se tkun meħtieġa sejħa waħda għall-offerti minflok tnejn. Eżempju ieħor huwa l-evalwazzjoni tal-proposti li jaslu kemm fil-livell nazzjonali kif ukoll fil-livell ċentralizzat li jingħaqdu flimkien, filwaqt li jiġu koperti wkoll l-ispeċifiċitajiet ta’ kull attività.

Barra minn hekk, jitqiesu wkoll simplifikazzjonijiet ulterjuri tal-proċeduri eżistenti. Eżempju tajjeb huwa l-formoli elettroniċi li l-organizzazzjonijiet jeħtieġ li jimlew sabiex japplikaw għall-fondi jew għat-tikketta tal-kwalità. Dawn il-formoli qed jiġu ssimplifikati kontinwament, filwaqt li jirrikjedu inqas xogħol mill-organizzazzjonijiet, u fl-istess ħin jibqgħu garanziji tajba tal-kwalità għolja tal-attivitajiet li jiġu offruti.

•Drittijiet fundamentali

Din il-proposta hi kompletament konformi mal-Karta tad-Drittijiet Fundamentali tal-UE, li tirrikonoxxi li s-solidarjetà hi wieħed mill-valuri universali li fuqhom hi msejsa l-UE. B’mod partikolari, din il-proposta tqis bis-sħiħ id-drittijiet u l-projbizzjonijiet stabbiliti fl-artikoli tal-Karta li ġejjin:

·5 (Il-projbizzjoni tal-iskjavitù u tax-xogħol forzat); ·14 (Id-dritt għall-edukazzjoni); ·15 (Il-libertà professjonali u dritt għax-xogħol); ·21 (Non-diskriminazzjoni); ·23 (L-ugwaljanza bejn in-nisa u l-irġiel); ·24 (Id-drittijiet tat-tfal); ·26 (L-Integrazzjoni tal-persuni diżabbli); ·31 (Kondizzjonijiet tax-xogħol ġusti u xierqa); u ·32 (Il-projbizzjoni ta' impjieg ta’ tfal u protezzjoni taż-żgħażagħ fuq il-post tax-xogħol).

Barra minn hekk, l-estensjoni tal-kamp ta’ applikazzjoni biex jiġi inkluż l-appoġġ għall-operazzjonijiet ta’ għajnuna umanitarja f’pajjiżi mhux fl-UE se tgħin għall-għoti ta’ attivitajiet ta’ assistenza, soljev u protezzjoni fuq bażi ta’ nondiskriminazzjoni f’dawn il-pajjiżi. Barra minn hekk, l-għan ta’ xi attivitajiet jista’ jkun li jappoġġaw gruppi vulnerabbli f’pajjiżi mhux fl-UE, organizzazzjonijiet tas-soċjetà ċivili li jaħdmu fuq kwistjonijiet marbuta mal-migrazzjoni jew il-forniment ta’ oġġetti tal-ikel u mhux tal-ikel wara diżastru naturali. Fi kwalunkwe każ, irrispettivament mill-għan tagħhom, l-attivitajiet b’appoġġ għall-għajnuna umanitarja jippromwovu aktar il-valuri tal-UE, inkluża l-protezzjoni tad-drittijiet fundamentali, fil-komunitajiet fejn isiru l-attivitajiet.

4.IMPLIKAZZJONIJIET BAĠITARJI

F’konformità mal-proposta tal-Kummissjoni għall-Qafas Finanzjarju Pluriennali għall-perjodu 2021-2027, l-allokazzjoni finanzjarja għall-implimentazzjoni tal-programm għal dak il-perjodu se tkun ta’ EUR 1 260 000 000 fi prezzijiet kurrenti.